text: Savnet 18-årig fundet druknet ved Juelsminde
  06 maj 2013 kl. 09.37
  Liget af den 18 årige Jacob Hjerrild er mandag fundet druknet ved Juelsminde. Det bekræfter Sydøstjyllands Politi. Jacob Hjerrild er den ene af de to mænd på 18 år, der for blot 14 dage siden blev eftersøgt af Søværnets Operative Kommando.
  De to 18-årige var sejlet ud i en gummibåd i netop dette område.
  Jacob Hjerrild blev fundet af en lystfisker mellem 250 - 500 meter fra land bag havnen ved Juelsminde.
  I løbet af formiddagen arbejdede politi og et redningsmandskab på at bjærge liget, der lå på havets bund på to meters dybde.
  Omkring middagstid blev liget kørt til obduktion, hvor identiteten formelt blev fastlagt.
  Der er ikke konstateret mistænkelige forhold, og politiet formoder derfor, af Jacob Hjerrild er druknet i forbindelse med en kæntringsulykke den 22. april.
  Sønderjyllands Politi rekvirerede mandag eftermiddag en helikopter til at afsøge området omkring findestedet for Jacob Hjerrild i håb om dér at finde den anden savnede Rasmus Banke Jørgensen. Sidst på eftermiddagen forlød det, at også han var fundet, men det var ikke korrekt.
  